Directiva 2005/29/CE a Parlamentului European şi a Consiliului privind practicile comerciale neloiale
I. Consideraţii generale privind practicile comerciale neloiale
Directiva 2005/29/CE a Parlamentului European şi a Consiliului din 11 mai 2005 conţine dispoziţii referitoare la practicile comerciale neloiale ale întreprinderilor de pe piaţa internă faţă de consumatori.

Denaturarea concurenţei, precum şi obstacolele în calea bunei funcţionări a pieţei interne, sunt generate de diferenţele semnificative existente în legislaţiile statelor membre în legătură cu practicile comerciale neloiale. Astfel de bariere determină nesiguranţa consumatorilor cu privire la drepturile lor şi le subminează încrederea în piaţa internă. 

Aceste obstacole pot fi eliminate numai prin stabilirea unor reglementări uniforme la nivel comunitar, care să asigure un nivel ridicat de protecţie a consumatorilor şi prin clarificarea anumitor noţiuni juridice, în măsura în care sunt necesare pentru buna funcţionare a pieţei interne şi pentru a asigura certitudinea juridică. Astfel, această directivă are ca obiectiv armonizarea legislaţiilor statelor membre privind practicile comerciale neloiale. 

Directiva reglementează practicile comerciale cu scopul direct de influenţare a deciziilor comerciale ale consumatorilor în legătură cu produsele. Statele membre ar trebui să aibă posibilitatea de a interzice în continuare anumite practici comerciale pe teritoriul lor, în conformitate cu dispoziţiile de legislaţie comunitară, din motive de bun-gust şi decenţă, chiar şi atunci când aceste practici nu limitează libertatea consumatorilor de a alege.

Directiva nu aduce atingere acţiunilor individuale ale celor care au fost afectaţi de o practică comercială neloială. De asemenea, aplicarea ei nu aduce atingere normelor comunitare şi naţionale privind dreptul contractual, drepturile de proprietate intelectuală, sănătatea şi siguranţa produselor etc. Statele membre vor putea astfel să menţină sau să instituie restricţii sau interdicţii ale practicilor comerciale, din motive de protecţie a sănătăţii şi siguranţei consumatorilor pe teritoriul lor, indiferent unde se situează sediul social al comerciantului, de exemplu în legătură cu alcoolul, tutunul sau produsele farmaceutice.

 Directiva asigură protecţia consumatorilor în cazul în care nu există nici o legislaţie sectorială specifică la nivel comunitar şi, totodată, interzice comercianţilor să creeze o impresie falsă cu privire la natura produselor. Astfel, directiva completează acquis-ul comunitar care se aplică practicilor comerciale ce dăunează intereselor economice ale consumatorilor.

Aceasta stabileşte o interdicţie generală unică a practicilor comerciale neloiale care denaturează comportamentul economic al consumatorilor. Pentru a consolida încrederea consumatorilor, interdicţia generală ar trebui să se aplice şi în cazul practicilor comerciale neloiale utilizate în afara oricăror relaţii contractuale între comerciant şi consumator sau după încheierea unui contract şi pe perioada de valabilitate a acestuia. Interdicţia generală este elaborată pe baza normelor privind două tipuri de practici comerciale care sunt cele mai întâlnite şi anume practicile comerciale înşelătoare şi practicile comerciale agresive.

Armonizarea va duce la creşterea semnificativă a certitudinii juridice, atât pentru consumatori, cât şi pentru comercianţi. Astfel, consumatorii şi comercianţii vor putea să se sprijine pe un cadru de reglementare unic ce se bazează pe concepte juridice clar definite, care să reglementeze toate aspectele practicilor comerciale neloiale din cadrul Uniunii Europene.

Se recomandă o protejare corespunzătoare a consumatorilor în situaţia în care vârsta, infirmitatea fizică sau mintală sau credulitatea îi fac pe aceştia vulnerabili în faţa unor practici comerciale neloiale. 

II. Dispoziţii generale

1. Obiectiv
Această directivă are drept obiectiv sporirea nivelului de protecţie a consumatorilor prin armonizarea actelor cu putere de lege şi a actelor administrative ale statelor membre cu privire la practicile comerciale neloiale care dăunează intereselor economice ale consumatorilor, dar urmăreşte să contribuie şi la buna funcţionare a pieţei interne.

2. Definiţii

Explicitarea sintagmelor, în sensul acestei directive:

„consumator” - orice persoană fizică care, pentru practicile comerciale ce ţin de această directivă, acţionează în scopuri care nu se încadrează în activitatea sa comercială, industrială, artizanală sau liberală;

„comerciant” – orice persoană fizică sau juridică care, pentru practicile comerciale ce ţin de această directivă, acţionează în scopuri care se încadrează în activitatea sa comercială, industrială, artizanală sau liberală, precum şi orice persoană care acţionează în numele sau în beneficiul unui comerciant;

„produs” – orice bun sau serviciu, inclusiv bunurile imobile, drepturile şi obligaţiile;

„practici ale întreprinderilor faţă de consumatori” – orice acţiune, omisiune, comportament, demers sau comunicare comercială, inclusiv publicitatea şi marketing–ul, efectuate de un comerciant, având legătură directă cu promovarea, vânzarea sau furnizarea unui produs către consumatori;

„denaturarea în mod semnificativ a comportamentului economic al consumatorilor” – folosirea unei practici comerciale care compromite considerabil abilitatea consumatorului de a lua o decizie în cunoştinţă de cauză, determinându-l astfel să ia o decizie comercială pe care altfel nu ar fi luat-o;

„cod de conduită” – un acord sau un ansamblu de reguli ce nu sunt impuse prin dispoziţii legislative, de reglementare sau administrative ale unui stat membru şi care definesc comportamentul comercianţilor ce îşi asumă angajamentul respectării acestora, legat de una sau mai multe practici comerciale ori de unul sau mai multe sectoare de activitate;

„responsabil de cod” – orice entitate, inclusiv un comerciant sau grup de comercianţi, responsabilă pentru formularea şi revizuirea unui cod de conduită şi/sau pentru monitorizarea respectării respectivului cod de către cei care şi-au asumat obligaţia respectării acestuia;

„diligenţă profesională” – nivelul de competenţă specializată şi de consideraţie pe care comerciantul îl poate manifesta faţă de consumator, potrivit practicilor comerciale loiale şi/sau principiului general al bunei-credinţe în domeniul de activitate al comerciantului;

„invitaţie de a cumpăra” – o comunicare comercială care prezintă caracteristicile produsului şi preţul, în conformitate cu mijloacele de comunicare comercială folosite, care permite astfel consumatorului să cumpere un produs;

„influenţă nejustificată” – exploatarea unei poziţii de putere în raport cu consumatorul în scopul exercitării unei presiuni asupra acestuia, chiar fără a recurge la forţă fizică sau ameninţarea cu aceasta, într-un mod ce reduce considerabil abilitatea consumatorului de a lua o decizie în cunoştinţă de cauză;

„decizie comercială” – orice decizie pe care o ia consumatorul cu privire la oportunitatea, modalităţile şi condiţiile privind cumpărarea unui produs, efectuarea plăţii parţiale sau integrale pentru produs, păstrarea sau renunţarea la un produs, precum şi exercitarea unui drept contractual în raport cu produsul; o astfel de decizie îl poate determina pe consumator să acţioneze sau nu;

„profesie reglementată” – o activitate profesională sau un ansamblu de activităţi profesionale pentru care există dispoziţii legislative, de reglementare sau administrative privind deţinerea unor calificări profesionale determinate care reglementează accesul, desfăşurarea sau una din modalităţile de exercitare a acestor activităţi.

3. Domeniul de aplicare

Această directivă se aplică practicilor comerciale neloiale ale întreprinderilor faţă de consumatori, atât înainte, în timpul, cât şi după o tranzacţie comercială în legătură cu un produs.

Directiva nu aduce atingere dreptului contractual, dar nici normelor privind încheierea, valabilitatea sau efectele contractelor.

Aceasta nu aduce atingere dispoziţiilor comunitare sau naţionale privind sănătatea şi securitatea produselor.

În caz de conflict între dispoziţiile directivei şi alte reguli comunitare prin care sunt reglementate aspecte specifice practicilor comerciale neloiale, primează regulile comunitare, ele aplicându–se acestor aspecte specifice.

Începând cu 12 iunie 2007, pentru o perioadă de şase ani, statele membre pot aplica în continuare reglementările naţionale, care sunt mai riguroase şi mai restrictive decât dispoziţiile prezentei directive, reglementări care aplică directivele ce includ clauze de armonizare minime. Măsurile care se iau sunt foarte importante pentru a garanta protecţia corespunzătoare a consumatorilor împotriva practicilor comerciale neloiale.

Aplicarea acestei directive nu aduce atingere normelor care reglementează competenţa instanţelor de judecată.

III. Practici comerciale neloiale

Interzicerea practicilor comerciale neloiale

Practicile comerciale neloiale sunt interzise.

Este considerată neloială, în sensul acestei directive, o practică comercială care:

a) este contrară cerinţelor diligenţei profesionale;

b) denaturează sau poate denatura considerabil comportamentul economic al consumatorului mediu privind un produs, sau comportamentul economic al membrului mediu al unui grup atunci când o practică comercială este orientată spre un grup particular de consumatori.

Practicile comerciale care denaturează considerabil comportamentul economic al unui grup de consumatori, identificabil datorită vulnerabilităţii acestora la practica utilizată, din cauza infirmităţii fizice sau mintale, vârstei, credulităţii, într-o situaţie pe care comerciantul o poate anticipa cu uşurinţă, sunt evaluate din perspectiva membrului mediu al grupului.

Sunt considerate neloiale, în sensul acestei directive, practicile comerciale care sunt înşelătoare sau sunt agresive.

Directiva prezintă, în anexa I, lista practicilor comerciale considerate neloiale, în orice situaţie, în toate statele membre, făcând distincţie între practicile comerciale înşelătoare şi practicile comerciale agresive. 

Dintre acestea pot fi menţionate:

Practici înşelătoare utilizate de comercianţi:

- se pretinde a fi semnatarul unui cod de conduită când, de fapt, nu este;

- a afişa un certificat, o marcă de calitate sau un echivalent, fără a exista autorizaţia necesară în acest sens;

- a afirma că un cod de conduită a fost aprobat de un organism public sau privat, fără ca acest lucru să fie real;

- a afirma, fără a fi real sau fără a fi îndeplinite condiţiile prevăzute de lege în materie, că un comerciant (inclusiv practicile comerciale ale acestuia) sau un produs a fost agreat, aprobat sau autorizat de un organism public sau privat;

- a declara, în mod fals, că un produs va fi disponibil doar pentru un interval de timp foarte scurt, în scopul obţinerii unei decizii imediate din partea consumatorilor, privându-i pe aceştia de timpul de gândire necesar şi de posibilitatea de a face o alegere în cunoştinţă de cauză;

- a declara sau a sugera, în orice mod, că vânzarea unui produs este licită, deşi acest lucru nu este real;

- a declara, fără ca acest lucru să fie real, că este pe cale să îşi înceteze activitatea sau să-şi mute sediul, fără a intenţiona de fapt acest lucru;

- a afirma, în mod fals, că un produs poate vindeca boli, disfuncţii sau malformaţii;

- a afirma că un produs poate creşte şansele de câştig la jocurile de noroc;

- a crea impresia falsă că serviciul post-vânzare asigurat pentru un produs este disponibil într-un stat membru, altul decât cel în care este cumpărat produsul;

Practici agresive utilizate de comercianţi:

- a da impresia consumatorului că nu poate părăsi sediul comerciantului fără a încheia un contract;

- a include în reclamă îndemnul direct adresat copiilor de a cumpăra produsele promovate sau de a convinge părinţii sau alţi adulţi să cumpere produsele promovate;

-a afirma explicit că, în cazul în care consumatorul nu cumpără produsul sau serviciul respectiv, comerciantul îşi poate pierde locul de muncă. 

A. Practici comerciale înşelătoare

a. Acţiuni înşelătoare

Este considerată înşelătoare, în sensul acestei directive, o practică în domeniul comercial care conţine informaţii false sau care, prin prezentarea generală, induce sau poate induce în eroare consumatorul mediu, chiar dacă informaţia este corectă în fapt, cu privire la unul sau mai multe din următoarele elemente:

· existenţa sau natura produsului;

· caracteristicile principale ale produsului, de exemplu: avantajele, riscurile, disponibilitatea, compoziţia, accesoriile, data fabricaţiei sau a furnizării, soluţionarea reclamaţiilor, cantitatea, caracteristicile esenţiale ale controalelor sau a testelor efectuate asupra produsului;

· preţul sau modalitatea de calcul a preţului;

· nevoia de a asigura un service, o piesă de schimb, o piesă separată sau o reparaţie;

· natura, drepturile şi calităţile comerciantului – sau ale reprezentantului său – precum identitatea şi patrimoniul, statutul, calificările şi drepturile de proprietate industrială, comercială sau intelectuală, precum şi recompensele sau distincţiile pe care le-a primit;

· drepturile consumatorilor, cu precădere dreptul de înlocuire sau de rambursare.

O practică comercială este înşelătoare, în sensul acestei directive, atunci când analizând faptele, ţinând seama de circumstanţe şi caracteristici, determină sau poate determina consumatorul mediu să ia o decizie comercială pe care nu ar fi luat-o în alte condiţii şi în cazul în care implică:

· activitatea de comercializare a unui produs, chiar şi publicitatea comparativă, care creează confuzie cu produse, mărci comerciale sau alte semne distinctive ale unui concurent;

· nerespectarea angajamentelor din codul de conduită de către comerciant, angajamente pe care comerciantul s-a obligat să le respecte, cu condiţia ca angajamentul să fie o obligaţie asumată ferm, verificabilă, iar în cadrul unei practici comerciale, comerciantul să indice că respectă codul de conduită respectiv.

b.Omisiuni înşelătoare

O practică comercială este considerată omisiune înşelătoare, în sensul acestei directive, atunci când analizând faptele, ţinând seama de circumstanţe şi caracteristici, se omite o informaţie esenţială de care are nevoie consumatorul mediu în contextul respectiv pentru a lua o decizie comercială în cunoştinţă de cauză, omisiune care conduce la luarea unei decizii comerciale pe care consumatorul mediu nu ar fi luat-o în altă situaţie.

O practică comercială este considerată omisiune înşelătoare atunci cînd un comerciant furnizează o informaţie esenţială într-un mod neclar, neinteligibil, nepotrivit sau când nu îşi declară intenţia comercială reală în situaţia în care aceasta nu reiese din context. De asemenea, o practică comercială se consideră omisiune înşelătoare atunci când un comerciant disimulează o informaţie esenţială din cele prevăzute de directivă, toate acestea determinînd consumatorul mediu să ia o decizie comercială pe care nu ar fi luat-o în alte situaţii.

În situaţia în care, pentru practica comercială respectivă, este necesară folosirea unui mediu de comunicare ce impune limite de timp şi spaţiu, aceste limite, precum şi orice alte măsuri luate de comerciant pentru a pune la dispoziţia consumatorilor informaţia necesară, sunt luate în calcul atunci când se decide dacă au fost omise informaţii.

Sunt necesare următoarele informaţii esenţiale, în situaţia în care nu rezultă deja din context, în cazul unei invitaţii de a cumpăra:

· principalele caracteristici ale produselor;

· adresa comerciantului;

· identitatea şi sediul social al comerciantului;

· preţul cu toate taxele incluse;

· modalităţi de plată, livrare şi execuţie;

· modalităţi de soluţionare a reclamaţiilor;

· existenţa dreptului de retragere sau de anulare pentru produsele şi tranzacţiile ce implică acest drept.

B. Practici comerciale agresive

O practică comercială este considerată agresivă atunci când, analizând faptele şi ţinând seama de circumstanţe şi caracteristici, îl determină sau îl poate determina pe consumatorul mediu să ia o decizie comercială pe care nu ar fi luat‑o în altă situaţie. O practică comercială agresivă caracterizată prin constrîngere, hărţuire, forţă fizică, modifică sau poate modifica de o manieră semnificativă libertatea de alegere sau conduita consumatorului mediu.

Dacă se determină că o practică comercială foloseşte constrângerea, hărţuirea, forţa fizică sau influenţa nejustificată se va ţine seama de:

· locul, momentul, natura şi persistenţa acestora;

· folosirea limbajului şi a comportamentului ameninţător sau nejustificat;

· folosirea barierelor necontractuale, oneroase, pe care comerciantul le impune atunci când consumatorul doreşte să-şi exercite drepturile contractuale;

· ameninţarea cu intentarea unui proces, atunci când acest lucru nu este posibil din punct de vedere juridic.

IV. Dispoziţii finale
Statele membre ale Uniunii Europene asigură existenţa mijloacelor adecvate şi eficiente de combatere a practicilor comerciale neloiale pentru a pune în aplicare respectarea dispoziţiilor acestei directive în interesul consumatorilor.

Aceste mijloace cuprind dispoziţiile legale în baza cărora persoanele (organizaţiile) care au, potrivit legislaţiei naţionale, un interes legitim în combaterea practicilor comerciale neloiale, pot să intenteze o acţiune în instanţă împotriva acestor practici sau le pot aduce în atenţia unei autorităţi administrative competente.

Statele membre stabilesc regimul sancţiunilor ce se aplică în cazul încălcării reglementărilor naţionale adoptate pentru aplicarea acestei directive şi iau toate măsurile necesare pentru a asigura punerea lor în aplicare. Sancţiunile trebuie să fie efective, proporţionale şi disuasive. 

